Лилия Биктимерова: Гөлназ “Әни, бала тапма”, — диде

	Башкортстанның халык, Татарстанның атказанган артисты Фәдис Ганиев белән ун ел саен интервью эшләү гадәткә керде. Беренче күрешкәндә, аңа 35 яшь кенә иде. Ул икенче тапкыр өйләнеп, Уфа үзәгендә яшәп иҗат итүе хакында сөйләде. Икенче очрашуыбыз Фәдис абыйның 45 яшьлеген бәйрәм иткән мизгелгә туры килде. 	 Бу вакытта ул инде өченче тапкыр гаилә корган, җырчы Лилия Биктимерова (җырчы Рөстәм Асаевның беренче хатыны, Гөлназ Асаеваның әнисе — Э.С.) белән гомер кичерүе турында бик кызыклы итеп сөйләде. Күптән түгел моңлы җырчы Фәдис Ганиевка 55 яшь тулды. Шул уңайдан котлап шалтыраткан идем, озак итеп, узган елларга нәтиҗә ясап, тормыш хәлләрен гәпләшеп алдык. — 55 яшьне уздырмадым. Ир-ат өчен юбилей түгел ул. Менә 60 ны үткәрергә ашкынам. Аллаһы Тәгалә исәнлек бирсен, — диде Фәдис абый. — Үземне бу яшьтә узган елларга караганда да яхшырак хис итәм. Күңелне рәхәт тойгы били. Яшь өстәлгән саен, адәм баласы тәҗрибә туплый, тормышка караш үзгәрә. Гомернең асылын, кыйммәтен аңлыйсың. Элек нык әһәмият биргән нәрсәләргә хәзер ис китми, артык борчылмыйсың. Бүген минем өчен иң зур бәхет — гаиләм, җылы өем һәм шул йортта көтәр кешеләрем булу. 
	Эльмира СӘЛАХОВА	
Ирек мәйданы

	№ --- | 04.04.2022	


